ดอกเบี้ยทรงชูกองใหม่3.05%
บลจ.แอสเซท พลัส คาด กนง. คงดอกเบี้ยครึ่งปีแรก ชู 3 กองทุนตราสารหนี้ไทยผลตอบแทน 2.9-3.05% ต่อปี
21 ม.ค. 2556

บลจ.แอสเซท พลัส คาด กนง. คงดอกเบี้ยครึ่งปีแรก ชู 3 กองทุนตราสารหนี้ไทยผลตอบแทน 2.9-3.05% ต่อปี
น.ส.ฤดี ปติอารยกุล ผู้จัดการกองทุนอาวุโส บริษัทหลักทรัพย์จัดการกองทุน (บลจ.) แอสเซท พลัส เปิดเผยว่า คาดว่าคณะกรรมการนโยบายการเงิน (กนง.) จะคงอัตราดอกเบี้ยนโยบายในครึ่งปีแรก เนื่องจากเศรษฐกิจมีความเสี่ยงน้อยลง ประกอบกับปัจจัยเศรษฐกิจโลกมีแรงกดดันน้อยลงและอัตราเงินเฟ้อยังอยู่ในกรอบเป้าหมาย แต่ กนง.ยังกังวลหนี้ครัวเรือนและสินเชื่อที่ขยายตัวสูง จึงอาจพิจารณาปรับอัตราดอกเบี้ยในครึ่งปีหลัง
อย่างไรก็ตาม ต้องติดตามค่าเงินบาท ซึ่งแข็งค่าที่สุดนับตั้งแต่เดือน ส.ค. 2554 โดยแข็งค่าขึ้น 2.9% ตั้งแต่ต้นปี จากกระแสเงินที่ไหลเข้าตลาดทุนจำนวนมาก และการแก้ปัญหาเพดานหนี้สหรัฐที่จะเกิดขึ้นในช่วงปลายเดือน ก.พ. 
สำหรับกลยุทธ์การลงทุนในตลาดตราสารหนี้ในปีนี้ บริษัทจะเน้นเพิ่มการลงทุนในหุ้นกู้เอกชนคุณภาพดีที่มีส่วนต่างในการทำกำไร เพื่อเพิ่มผลตอบแทนให้กับพอร์ตการลงทุน
บลจ.แอสเซท พลัส เปิดน.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด กล่าวว่า บริษัทเตรียมเปิดขายและรับซื้อคืนรอบใหม่ 3 กองทุนตราสารหนี้ ได้แก่ กองทุนเปิดแอสเซท พลัส แอ็คทีฟ ตราสารหนี้ 9 อายุประมาณ 3 เดือน ลงทุนในพันธบัตรรัฐบาลและตราสารหนี้ไทย ผลตอบแทนประมาณ 2.95% ต่อปี
กองทุนเปิดแอสเซท พลัส ตราสารหนี้ทวีทรัพย์ 4 ลงทุนในตราสารหนี้ไทยและเงินฝากต่างประเทศ อายุประมาณ 6 เดือน ผลตอบแทนประมาณ 3.05% ต่อปี ในวันที่ 23 ม.ค. 2556 และกองทุนเปิดแอสเซท พลัส ทวีเงินออม 1 ลงทุนในตราสารหนี้ไทย อายุ 3 เดือน ผลตอบแทนประมาณ 2.9% ต่อปี ในวันที่ 25 ม.ค. 2556